Ehdotus neuvoston päätökseksi jäsenmaiden viranomaisten velvollisuudesta kuulla Euroopan keskuspankkia suunnitelmista lainsäädännöksi(98/C 118/07) KOM(97) 725 lopull. - 98/0056(CNS)

(Komission esittämä 20 päivänä helmikuuta 1998)

EUROOPAN UNIONIN NEUVOSTO, joka

ottaa huomioon Euroopan yhteisön perustamissopimuksen ja erityisesti sen 105 artiklan 4 kohdan ja 106 artiklan 6 kohdan sekä siihen liitetyn Euroopan keskuspankkijärjestelmän ja Euroopan keskuspankin perussääntöä koskevan pöytäkirjan 4 ja 42 artiklan,

ottaa huomioon komission ehdotuksen,

ottaa huomioon Euroopan parlamentin lausunnon,

ottaa huomioon [Euroopan keskuspankin] [Euroopan rahapoliittisen instituutin] lausunnon (1),

sekä katsoo, että

1) Euroopan keskuspankki, jäljempänä "EKP", perustetaan heti, kun sen johtokunta on nimetty,

2) perustamissopimuksessa määrätään, että kansallisten viranomaisten on kuultava EKP:a suunnitelmista lainsäädännöksi EKP:n toimivaltaan kuuluvilla aloilla; neuvosto vahvistaa kuulemismenettelyn rajat ja ehdot,

3) jäsenvaltioiden viranomaisten velvollisuus kuulla EKP:a ei rajoita näiden viranomaisten vastuuta kuulemismenettelyn kohteena olevissa asioissa; jäsenvaltioiden on kuultava EKP:a suunnitelmista lainsäädännöksi sen toimivaltaan kuuluvilla aloilla perustamissopimuksen 105 artiklan 4 kohdan mukaan; tämän päätöksen 2 artiklan luettelo erityisistä aloista ei ole tyhjentävä; tämän päätöksen 2 artiklan kuudes luetelmakohta ei rajoita nykyistä vastuujakoa, joka koskee luottolaitosten toiminnan vakauden valvontaan ja rahoitusjärjestelmän vakauteen liittyvää päätöksentekoa,

4) EKPJ:n rahapoliittiset tehtävät ja toimet on määritelty EKPJ:n ja EKP:n perussäännössä; talous- ja rahaliittoon osallistuvien jäsenvaltioiden keskuspankit ovat olennainen osa EKPJ:ä, ja niiden on toimittava EKP:n antamien suuntaviivojen ja ohjeiden mukaan; talous- ja rahaliiton kolmannessa vaiheessa sen ulkopuolelle jäävien jäsenvaltioiden viranomaisten on kuultava EKP:a lakiesityksistä, jotka koskevat rahapolitiikan välineitä,

5) niin kauan kuin jäsenvaltiot eivät ole päättämässä EKPJ:n rahapolitiikasta, tämä päätös ei koske päätöksiä, joilla näiden jäsenvaltioiden viranomaiset toteuttavat rahapolitiikkaansa,

6) EKP:n kuuleminen ei saa tarpeettomasti pitkittää lainsäädäntömenettelyä jäsenvaltioissa; määräajan, jonka kuluessa EKP:n on annettava lausuntonsa, on kuitenkin oltava tarpeeksi pitkä, jotta se pystyy tutkimaan sille toimitetut asiakirjat riittävän huolellisesti; asianmukaisesti perustelluissa erittäin kiireellisissä tapauksissa, esimerkiksi markkinatilanteen herkkyyden vuoksi, jäsenvaltiot voivat asettaa kuukautta lyhyemmän määräajan; erityisesti näissä tapauksissa kansallisten viranomaisten ja EKP:n välisten keskustelujen avulla olisi oltava mahdollista ottaa molempien edut huomioon,

7) pöytäkirjan N:o 11 5 ja 8 kohdan mukaisesti tätä päätöstä ei sovelleta Ison-Britannian ja Pohjois-Irlannin Yhdistyneeseen kuningaskuntaan, jos ja niin kauan kuin se ei siirry kolmanteen vaiheeseen, ja

8) EKP:n perustamispäivästä kolmannen vaiheen alkuun asti kansallisten viranomaisten on kuultava EKP:a neuvoston päätöksen 93/717/EY ja perustamissopimuksen 109 l artiklan 2 kohdan mukaan,

ON TEHNYT TÄMÄN PÄÄTÖKSEN:

1 artikla

1. Tässä päätöksessä tarkoitetaan:

"osallistuvalla jäsenvaltiolla" jäsenvaltiota, joka on ottanut yhteisen rahan käyttöön perustamissopimuksen mukaisesti;

"suunnitelmilla lainsäädännöksi" lainsäädäntöä, jossa sen jälkeen, kun siitä on tullut laillisesti sitova ja jäsenvaltion alueella yleisesti sovellettava, säädetään säädöksiä, jotka koskevat rajoittamatonta tapausten määrää ja kohdistuvat rajoittamattomaan luonnollisten tai oikeushenkilöiden joukkoon.

2. Edellä 1 kohdassa tarkoitettuihin suunnitelmiin lainsäädännöksi eivät kuulu säädösesitykset, joiden yksinomainen tarkoitus on yhteisön direktiivien siirtäminen osaksi jäsenvaltioiden lainsäädäntöä tai niiden täytäntöönpanon jatkaminen.

2 artikla

1. Jäsenvaltioiden viranomaisten on kuultava EKP:a suunnitelmista lainsäädännöksi sen toimivaltaan kuuluvilla aloilla perustamissopimuksen mukaisesti ja erityisesti seuraavista asioista:

- valuuttakysymykset

- maksuvälineet

- kansalliset keskuspankit

- raha-, rahoitus-, pankki-, maksujärjestelmä- ja maksutasetilastojen kerääminen, laatiminen ja jakaminen

- maksu- ja selvitysjärjestelmät

- rahoituslaitoksiin sovellettavat säännöt, jotka vaikuttavat rahoituslaitosten ja -markkinoiden vakauteen.

2. Edellisen kohdan lisäksi muiden kuin osallistuvien jäsenvaltioiden viranomaisten on kuultava EKP:a rahapolitiikan välineitä koskevista suunnitelmista lainsäädännöksi.

3. EKP:n on heti saatuaan suunnitelman lainsäädännöksi ilmoitettava lausuntoa pyytävälle viranomaiselle, katsooko se suunnitelman kuuluvan toimivaltaansa.

3 artikla

1. Lainsäädäntöä valmistelevien jäsenvaltioiden viranomaiset voivat, jos katsovat sen tarpeelliseksi, asettaa EKP:lle lausunnon toimittamista koskevan määräajan, joka ei saa olla kuukautta lyhyempi aika laskettuna päivästä, jolloin EKP:n puheenjohtaja vastaanottaa tästä ilmoituksen.

2. Erittäin kiireellisissä tapauksissa määräaikaa voidaan lyhentää. Tällöin lausuntoa pyytävien viranomaisten on ilmoitettava syyt kiireellisyyteen.

3. EKP voi hyvissä ajoin pyytää määräajan pidentämistä enintään neljällä viikolla. Lausuntoa pyytävät viranomaiset eivät saa perusteettomasti kieltäytyä hyväksymästä tällaista pyyntöä.

4. Määräajan umpeuduttua lausunnon puuttuminen ei estä lausunnon pyytäneitä kansallisia viranomaisia jatkamasta lainsäädäntömenettelyä. Jos EKP:n lausunto saadaan määräajan jälkeen, jäsenvaltioiden on tästä huolimatta huolehdittava, että se saatetaan 4 artiklassa tarkoitettujen viranomaisten tietoon.

4 artikla

Jokaisen jäsenvaltion on tarpeellisin toimin huolehdittava, että tätä päätöstä noudatetaan tosiasiallisesti. Tämän vuoksi niiden on huolehdittava, että EKP:a kuullaan tarkoituksenmukaisessa vaiheessa siten, että suunnitelmaa lakiesitykseksi valmistelevalla viranomaisella on mahdollisuus saada EKP:n lausunto ennen asiasisällön muotoutumista, ja että EKP:lta saatu lausunto saatetaan lainsäätäjänä toimivien viranomaisten tietoon, jos nämä eivät ole valmistelleet kyseistä lakiesitystä.

5 artikla

1. Tätä päätöstä sovelletaan 1 päivästä tammikuuta 1999 alkaen.

2. Päätös 93/717/EY kumotaan 1 päivästä tammikuuta 1999 alkaen.

6 artikla

Tämä päätös osoitetaan jäsenvaltioille.

(1) Jos kuuleminen tapahtuu ennen EKP:n perustamista, on kuultava Euroopan rahapoliittista instituuttia EY:n perustamissopimuksen 109 f artiklan 8 kohdan mukaan.